

**1995-2001 жылдардағы кезеңде Қазақстан Республикасының Статистика және талдау жөнiндегi мемлекеттiк комитетi басқару аппаратының шектi санын ұлғайту туралы**

Қазақстан Республикасы Министрлер Кабинетiнiң Қаулысы 1995 жылғы 24 тамыз N 1176

      "1999 жылы Қазақстан Республикасында Халық санағын өткiзу туралы" Қазақстан Республикасы Министрлер Кабинетiнiң 1995 жылдың 3 сәуiрдегi N 389 қаулысын iске асыру мақсатында Қазақстан Республикасының Министрлер Кабинетi қаулы етедi:

      1. Қазақстан Республикасының Статистика және талдау жөнiндегi мемлекеттiк комитетiнiң басқару аппаратының шектi саны 1995-2001 жылдары 28 адамға, соның iшiнде орталық аппараты 7 адамға ұлғайтылсын. Осы көрсетiлген кезеңге "Қазақстан Республикасының Статистика және талдау жөнiндегi мемлекеттiк комитетiн құрылымдық қайта құру туралы" Қазақстан Республикасы Министрлер Кабинетiнiң 1995 жылғы 12 маусымдағы N 813 қаулысымен бекiтiлген Қазақстан Республикасының Статистика және талдау жөнiндегi мемлекеттiк комитетi орталық аппаратының құрамына халық санағы жөнiндегi бөлiм мен Төрағаның орынбасары - халық санағы бөлiмiнiң бастығы лауазымы енгiзiлсiн.

      2. Қазақстан Республикасының Статистика және талдау жөнiндегi мемлекеттiк комитетi алқасының құрамына Төрағаның орынбасары - халық санағы жөнiндегi бөлiм бастығы кiредi деп белгiленсiн.

      3. Қазақстан Республикасының Статистика және талдау жөнiндегi мемлекеттiк комитетiнiң қызмет бабындағы жеңiл автомашиналарының шегi, 1995-2001 жылдарға 21-ге, соның iшiнде орталық аппарат үшiн 1-ге көбейтiлсiн.

      4. Халық санағына байланысты шығыстарды қаржыландыру республика бюджетiнiң "Халық шаруашылығы" тарауында көзделген жалпы шығыстардың есебiнен жүргiзiлсiн.

     Қазақстан Республикасының

           Премьер-министрi

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК